মানবসম্পদবিকাশমন্ত্রক
এনআইটি শিলচরের অষ্টাদশ সমাবর্তন অনুষ্ঠানে ভার্চ্যুয়ালি ভাষণ দিলেন কেন্দ্রীয় শিক্ষামন্ত্রী
নয়াদিল্লি, ৩ নভেম্বর, ২০২০
কেন্দ্রীয় শিক্ষামন্ত্রী শ্রী রমেশ পোখরিয়াল 'নিশাঙ্ক' প্রধান অতিথি হিসেবে ভার্চ্যুয়াল প্ল্যাটফর্মের মাধ্যমে এনআইটি শিলচরের অষ্টাদশ সমাবর্তন অনুষ্ঠানে ভাষণ দিয়েছেন। অনুষ্ঠানে রাজ্যের মুখ্যমন্ত্রী শ্রী সর্বানন্দ সোনোয়াল সম্মানীয় অতিথি হিসেবে যোগ দেন। এছাড়াও, এআইসিটিই-এর চেয়ারম্যান অধ্যাপক অনিল ডি সহস্রবুদ্ধে বিশেষ অতিথি হিসেবে উপস্থিত ছিলেন।
সমাবর্তন অনুষ্ঠানে শ্রী পোখরিয়াল ডিগ্রিধারী ছাত্রছাত্রীদের অভিনন্দন জানিয়ে বলেন, এটি তাঁদের জীবনের অন্যতম এক স্মরণীয় মুহূর্ত। ২০২০-র এনআইআরএফ সংক্রান্ত তালিকায় ৪৬তম স্থান অর্জনের জন্য এনআইটি শিলচরকে অভিনন্দন জানিয়ে শ্রী পোখরিয়াল বলেন, প্রতিষ্ঠানটি গত বছরের তুলনায় এবার তালিকায় পাঁচ ধাপ উঠে এসেছে। আন্তর্জাতিক মানের টিএইচই ক্রমতালিকায় এবং ইউএস নিউজ ক্রমতালিকায় উল্লেখযোগ্য স্থান অর্জনের জন্য প্রতিষ্ঠানের প্রয়াসের প্রশংসা করেন শ্রী নিশাঙ্ক। এ প্রসঙ্গে তিনি বলেন, এ ধরনের স্বীকৃতি আন্তর্জাতিক মঞ্চে ভারতীয় শিক্ষা ব্যবস্থার উৎকর্ষতাকেই প্রতিফলিত করে।
শ্রী নিশাঙ্ক প্রাচীন ভারতীয় শিক্ষা ব্যবস্থার কথা উল্লেখ করে বলেন, সে সময় সারা বিশ্ব থেকে পণ্ডিতরা ভারতে এসে অধ্যয়ন করতেন। তৎকালীন নালন্দা, তক্ষশিলা, বিক্রমশিলা প্রভৃতি বিশ্ববিদ্যালয় শিক্ষার অন্যতম আকর্ষণীয় কেন্দ্র হয়ে উঠেছিল। তাই, প্রাচীন ভারতীয় শিক্ষা ব্যবস্থার প্রতি গর্ব অনুভব করে সকলের উচিৎ এমন এক অনুকূল শিক্ষার বাতাবরণ গড়ে তোলা যা অতীতের গৌরব পুনরুদ্ধারে সাহায্য করবে। ২০২০-র জাতীয় শিক্ষানীতির বিভিন্ন দিকের কথা উল্লেখ করে শ্রী পোখরিয়াল বলেন, এই নীতি ভারতীয় শিক্ষা ব্যবস্থায় আমূল পরিবর্তন আনতে চলেছে এবং লক্ষ লক্ষ ছাত্রছাত্রীর জীবনে সৃজনশীলতার প্রসার ঘটাতে বড় ভূমিকা নেবে। জাতীয় শিক্ষানীতির আওতায় সরকার বিশ্বের অগ্রণী ১০০টি বিশ্ববিদ্যালয় / প্রতিষ্ঠানের সঙ্গে সহযোগিতা গড়ে তুলছে, যাতে ভারতে শিক্ষা ব্যবস্থার বিভিন্ন ক্ষেত্রে পারস্পরিক বিনিময় ব্যবস্থা গড়ে তোলা যায়।
শিক্ষামন্ত্রী আরও জানান, প্রধানমন্ত্রীর বৈজ্ঞানিক উপদেষ্টার নেতৃত্বে জাতীয় গবেষণা তহবিল এবং জাতীয় প্রযুক্তি মঞ্চ গড়ে তোলার উদ্যোগ নেওয়া হয়েছে। এ ধরনের উদ্যোগের ফলে দেশে গবেষণা ও উন্নয়নমূলক কর্মকাণ্ডে ব্যাপক পরিবর্তন আসবে। জাতীয় শিক্ষানীতি প্রসঙ্গে শ্রী পোখরিয়াল বলেন, এই নীতির মূল তিনটি ভিত্তি হল সংস্কার, পরিবর্তন ও কর্মসম্পাদন। ভারতীয় শিক্ষা ব্যবস্থাকে বিশ্ব মঞ্চে তুলে ধরতেই এই উদ্যোগ নেওয়া হয়েছে বলে তিনি জানান।
বর্তমান কেন্দ্রীয় সরকার জাতীয় শিক্ষানীতি রূপায়ণের মাধ্যমে শিক্ষা ও গবেষণা ক্ষেত্রে ভারতের গৌরবময় অধ্যায়কে পুনরুদ্ধারের চেষ্টা চালাচ্ছে। এই লক্ষ্যে দেশের সমস্ত অগ্রণী প্রতিষ্ঠানগুলির সঙ্গে সহযোগিতায় 'যুক্তি ২.০' পোর্টাল চালু করা হয়েছে। এই পোর্টালের সাহায্যে অগ্রণী শিক্ষা প্রতিষ্ঠানগুলি নিজেদের মধ্যে সৃজনশীল ধ্যান-ধারণা বিনিময়ের পাশাপাশি সমাজের কল্যাণে প্রযুক্তির প্রয়োগ আরও বাড়াতে পারস্পরিক মতবিনিময় করতে পারছে। সরকারের উদ্দেশ্যই হল, তরুণ প্রতিভাবান ছাত্রছাত্রীদের প্রয়োজনীয় সহায়তা ও অনুকূল শিক্ষার বাতাবরণ প্রদান করে এক নতুন ভারত গঠনে সাহায্য করা, যাতে আত্মনির্ভর ভারতের স্বপ্ন পূরণ করা যেতে পারে এবং জ্ঞান-ভিত্তিক সমাজ গড়ে তোলার পথ আরও প্রশস্ত হয়।
অনুষ্ঠানে এনআইটি শিলচরের অধিকর্তা অধ্যাপক শিবাজী বন্দ্যোপাধ্যায় প্রতিষ্ঠানের বিভিন্ন কর্মকাণ্ডের খতিয়ান পেশ করে বলেন, সরকারের উদ্দেশ্যগুলি পূরণে এনআইটি শিলচর সর্বদাই অবদান রাখবে। সমাবর্তন অনুষ্ঠানে মোট ৮৮১ জন ছাত্রছাত্রীকে বিভিন্ন বিভাগে ডিগ্রি প্রদান করা হয়। এর মধ্যে ৫৭২ জনকে বি-টেক, ১৮৮ জনকে এম-টেক, ৩০ জন এমএসসি, ৪৩ জনকে এমবিএ এবং ৪৮ জনকে পিএইচডি ডিগ্রি প্রদান করা হয়েছে।
CG/BD/DM
(Visitor Counter : 107